Alro, condusă de tatăl ministrului Burduja și deținută de ruși, își face termocentrală la Ișalnița cu bani europeni
Asocierea Complexul Energetic Oltenia (CEO) – Alro Slatina ce poartă numele CGT Power Ișalnița a scos la licitație contractul de construcție a termocentralei Ișalnița, cu o capacitate de 850 MW, un cost de 560 de milioane de euro și un termen de executare de 30 de luni. Centrala este făcută pentru marele consumator de curent Alro Slatina, unul dintre cei mai mari fabricanți de aluminiu din Europa, deținut de un miliardar rus. Parte din bani sunt europeni și vin prin Ministerul Energiei, sub semnătura ministrului Stelian Burduja, al cărui tată este acum în conducerea Alro.